Sag anlagt den 19. april 2010 — Alcoa Trasformazioni mod Kommissionen

(Sag T-177/10)

(2010/C 161/81)

Processprog: italiensk

Parter

Sagsøger: Alcoa Trasformazioni Srl (Portoscuso, Italien) (ved avvocati M. Siragusa og T. Müller-Ibold)

Sagsøgt: Europa-Kommissionen

Sagsøgerens påstande

— Kommissionens beslutning af 19. november 2009 [C(2009) 5497] annulleres, for så vidt den vedrører Italiens påståede statsstøtte C 36/B/2006 (ex NN 38/2006) til Alcoa Trasformazioni Srl.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Annullationssøgsmålet vedrører Europa-Kommissionens beslutning af 19. november 2009 i forhold til Alcoa Trasformazioni Srl (1).

Ved denne beslutning blev forlængelsen af satsordningen, som gjaldt for Alcoas anlæg på Sardinien og i Veneto, der var fastsat ved artikel 11, stk. 11, i dekret nr. 35 af 14. marts 2005 (2), der trådte i kraft den 1. januar 2006, kvalificeret som en ny statsstøtte, der var uforenelig med fællesmarkedet, og en delvis tilbagesøgning heraf blev pålagt.

Det skal i den forbindelse bemærkes, at sagsøgeren siden 1996 havde betalt en nedsat sats for elektricitet til sine to aluminiumssmelteværker på Sardinien og i Veneto. Denne sats blev i sin meddelt Kommissionen som led i privatiseringen af Alumix, der var en aluminiumsfremstillende virksomhed, som den italienske stat ejede og siden solgte til sagsøgeren. I 1996 fastslog Kommissionen, at den pågældende sats ikke var statsstøtte.

Kommissionen har i den nu anfægtede beslutning fastslået, at den omtvistede sats som følge af visse ændringer er en helt anden foranstaltning end den i 1996 undersøgte.

Ifølge sagsøgeren er den anfægtede beslutning retsstridig af følgende årsager:

— Kommissionen har tilsidesat artikel 107, stk. 1, TEUF, idet den har fundet, at Alcoas elektricitetssats for de to aluminiumssmelteværker på Sardinien og i Veneto, er »støtte«, selv om den ikke giver den begunstigede nogen fordel.

— Kommissionen har tilsidesat artikel 107, stk. 3, TEUF, idet den ikke har opgjort støtten rigtigt.

— Kommissionen har tilsidesat artikel 107, stk. 3 TEUF, idet den urigtigt har fundet, at den pågældende sats er en driftsstøtte, der er uforenelig med Retningslinjerne for statsstøtte med regionalt sigte.

— Kommissionen har tilsidesat princippet om god forvaltningsskik og artikel 107, stk. 3, TEUF, for så vidt den under sagsbehandlingen uden nogen forklaring eller advarsel — og som om det ikke var nok, efter udfaldet af en mangelfund sagsbehandling — ændrede sin egen vurdering radikalt hvad angår virkningen af indførelsen af en markedsmekanisme, foreslået af Kommissionen selv, for Sardinien.

— Kommissionen har tilsidesat princippet om beskyttelse af den berettigede forventning og artikel 108 TEUF ved at kvalificere nævnte sats som »ny« støtte i stedet for »eksisterende« støtte.

Endelig har sagsøgeren anført, at Kommissionen med vedtagelsen af den anfægtede beslutning har tilsidesat en række formforskrifter.

(1) Kommissionen beslutning af 19.11.2009 vedrørende Italiens statsstøtte nr. C 38/A/2004 (ex NN 58/2004) og nr. C 36/B/2006 (ex NN 38/2006) til Alcoa Trasformazioni Srl.

(2) Vedrørende »hastebestemmelser inden for området for handlingsplanen for økonomisk, social og territorial udvikling« og ændret til lov med ændringer ved lov nr. 80 af 14.5.2005.